შრომის უსაფრთხოება სამშენებლო სექტორში
საინფორმაციო-საგანმანათლებლო მასალა - დასაქმებულებისა და შრომის უსაფრთხოების სპეციალისტებისთვის
ეს მასალა საინფორმაციო ხასიათისაა და არ ცვლის მოქმედ კანონმდებლობას. კონკრეტულ შემთხვევაში იხელმძღვანელეთ ქვემოთ მითითებული ნორმატიული აქტების მოქმედი რედაქციებით.
სამშენებლო სექტორი ერთ-ერთი ყველაზე მაღალი რისკის სფეროა. ეკონომიკის დარგებს შორის საწარმოო უბედური შემთხვევების ყველაზე დიდი წილი სწორედ მშენებლობაზე მოდის. სწორედ ამიტომ აქ შრომის უსაფრთხოების წესების დაცვა არ არის ფორმალობა - ის სიცოცხლეს იცავს.
ეს მასალა ორ ნაწილადაა აგებული:
პირველი ნაწილი დასაქმებულისთვისაა - მოკლედ და მარტივად, შენი საფრთხეებისა და შენი უფლებების შესახებ.
მეორე ნაწილი შრომის უსაფრთხოების სპეციალისტისთვისაა - საცნობარო მასალა, ორგანიზებული საფრთხის/სამუშაო სახის მიხედვით, თითო თემაზე სამართლებრივი საფუძვლის მითითებით.
ნაწილი I. დასაქმებულისთვის
5 მთავარი საფრთხე, რამაც შეიძლება სიცოცხლე შეგიწიროს
1. სიმაღლიდან ვარდნა - ხარაჩოებიდან, სახურავიდან, კონსტრუქციებიდან. სამშენებლო ფატალური შემთხვევების ნომერ პირველი მიზეზი.
2. ელექტრო დენი - გაუმართავი გაყვანილობა, დაუმიწებელი ხელსაწყო, დენგამტარ კაბელთან მუშაობა.
3. ვარდნადი საგნები და მასალები - ზემოდან ჩამოვარდნილი ინსტრუმენტი, ბლოკი, კონსტრუქცია.
4. მანქანა-მექანიზმები - ამწეები, ექსკავატორები, ბეტონსამრევები; მოყოლა, გადაბჯენა, გადატანა.
5. მტვერი და ქიმიური ნივთიერებები - სილიციუმის მტვერი, საღებავები, გამხსნელები, ბიტუმის ორთქლი; ზიანი ხშირად წლების შემდეგ ჩნდება (პროფესიული დაავადება).
რა ზრდის უბედური შემთხვევის რისკს
· გაუმართავი ტექნიკა და ხელსაწყოები;
· არასაკმარისი კვალიფიკაცია;
· არაფხიზელ მდგომარეობაში მუშაობა;
· ცუდი ამინდი;
· კოლექტიური ან ინდივიდუალური დაცვის საშუალებების არარსებობა;
· უსაფრთხოების ნიშნების ნაკლებობა;
· სუსტი კონტროლი.
შენი უფლებები
დამსაქმებელი ვალდებულია (და შენ უფლება გაქვს მოითხოვო):
· უფასო სწავლება - სამუშაოს დაწყებამდე და პერიოდულად; სიმაღლეზე მუშაობისთვის - ცალკე სწავლება ვარდნისგან დაცვაზე.
· უფასო ინდივიდუალური / კოლექტიური დაცვის საშუალებები - ჩაფხუტი, დამცავი ფეხსაცმელი, სარტყელი/აღკაზმულობა, რესპირატორი, სათვალე, ხელთათმანი - საქმის შესაბამისად.
· კოლექტიური დაცვის საშუალებები- დროებითი დამცავი მოაჯირები, უსფრთხოების ბადე
· ინფორმაცია რისკებზე - რა საფრთხეები არსებობს შენს სამუშაო ადგილზე და როგორ დაიცვა თავი.
· უსაფრთხოების წარმომადგენელი - დასაქმებულებს უფლება აქვთ აირჩიონ წარმომადგენელი, რომელიც მათ სახელით ისაუბრებს უსაფრთხოების საკითხებზე.
· საფრთხის დროს სამუშაოს შეჩერების / უარის უფლება - სიცოცხლისთვის გარდაუვალი საფრთხის შემთხვევაში უფლება გაქვს დატოვო სამუშაო ადგილი და ამის გამო არ უნდა დაისაჯო.
· სამედიცინო შემოწმება - მავნე/საშიშპირობებიან სამუშაოებზე.
5 რამ, რაც სამუშაოს დაწყებამდე უნდა შეამოწმო
· მაცვია სამუშაოს შესაბამისი სპეცტნსაცმელი და აღჭურვილი ვარ სხვა საჭირო ინდ. დაცვის საშუალებებით და გამართულია თუ არა ისინი?
· ხარაჩო/კიბე მდგრადია და შემოწმებულია?
· ვიცი, სად გადის ელექტროკაბელი / მიწისქვეშა კომუნიკაცია?
· შემოღობილია თუ არა საშიში ზონა და დატანილია უსაფრთხოების ნიშნები?
· ვიცი, სად არის პირველადი დახმარების საშუალებები და ვის მივმართო საგანგებო სიტუაციის შემთხვევაში?
თუ პასუხი „არა“-ა - შეაჩერე და მოითხოვე გამოსწორება სამუშაოს დაწყებამდე.
რა ვქნა, თუ...
· დავინახე დარღვევა - შეატყობინე ობიექტზე პასუხისმგებელ პირს ან უსაფრთხოების სპეციალისტს; თუ არ გამოსწორდა - შრომის ინსპექციას ან პროფკავშირს.
· გარდაუვალი საფრთხეა - შეწყვიტე სამუშაო, გადი უსაფრთხო ზონაში, შეატყობინე.
· მოხდა უბედური შემთხვევა - აღმოუჩინე პირველადი დახმარება (თუ შეგიძლია), გამოიძახე დახმარება, შეატყობინე და, შეძლებისდაგვარად, შეინარჩუნე ადგილის მდგომარეობა მოკვლევისთვის.
კონტაქტი: შრომის ინსპექციის სამსახური - ცხელი ხაზი: 15-75; infolio@moh.gov.ge. საქართველოს პროფესიული კავშირების გაერთიანება - (032) 2 24 24 49.
ნაწილი II. შრომის უსაფრთხოების სპეციალისტისთვის
1. მარეგულირებელი ჩარჩო
სამშენებლო სექტორის შრომის უსაფრთხოებას არეგულირებს ერთი ჩარჩო-კანონი და ტექნიკური რეგლამენტების ერთობლიობა. არცერთი მათგანი არ არის ამომწურავი ცალკე აღებული. გადაამოწმეთ თითოეული აქტის უახლესი კონსოლიდირებული რედაქცია (იხ. „წყაროები“).
2. დაცვის იერარქია
ღონისძიებები გამოიყენება ამ თანმიმდევრობით - ინდივიდუალური დაცვა ბოლო, არა პირველი საფეხურია:
1. აღმოფხვრა - საფრთხის სრული მოცილება.
2. ჩანაცვლება - ნაკლებად საშიში მასალით/მეთოდით.
3. საინჟინრო/კოლექტიური დაცვა - შემოღობვა, ბადეები, ვენტილაცია, ხუფები ღიობებზე.
4. ადმინისტრაციული ზომები - პროცედურები, სწავლება, ნიშნები, სამუშაო ნებართვა.
5. ინდივიდუალური დაცვის საშუალებები - ჩაფხუტი, აღკაზმულობა, რესპირატორი და სხვ.
3. დამსაქმებლისა და უსაფრთხოების სპეციალისტის ვალდებულებები
· რისკის შეფასება - წერილობითი შეფასება ყველა პროცესისთვის; პერიოდული გადახედვა.
· შრომის უსაფრთხოების სპეციალისტი და დასაქმებულთა წარმომადგენელი - დანიშვნა დასაქმებულთა რაოდენობისა და რისკის მიხედვით (მაღალი რისკის სფეროებში - შტატში).
· სწავლება, ინფორმაცია, კონსულტაცია - დასაქმების დაწყებამდე, პროცესის შეცვლისას და პერიოდულად; სიმაღლეზე მუშაობა - ცალკე მოდული (საერთაშორისოდ აღიარებულ სასწავლო მოდულებზე დაყრდნობით) და ვარდნისგან დაცვის გამოყენების სწავლება; პირველადი დახმარების სწავლება; ინსტრუქტაჟი - არანაკლებ სამ თვეში ერთხელ.
· უბედური შემთხვევის მოკვლევა და ანგარიშგება - შიდა მოკვლევა და ზედამხედველი ორგანოსთვის შეტყობინება.
· სამედიცინო შემოწმებები - წინასწარი და პერიოდული, მავნე/საშიშპირობებიან სამუშაოებზე.
· მაღალი რისკის სამუშაოების რეგისტრაცია - №381 ნუსხის შესაბამისად.
· დაუცველი ჯგუფები - 18 წლამდე პირებისა და ორსული/მეძუძური ქალების მძიმე/მავნე/საშიშპირობებიან სამუშაოზე დასაქმების აკრძალვა.
4. უსაფრთხოების მოთხოვნები - საფრთხის/სამუშაო სახის მიხედვით
სამშენებლო მოედნის ორგანიზება და წვდომის კონტროლი
· მოედანი შემოიღობება მთელ პერიმეტრზე; შესვლა კონტროლირებადია, გამოირიცხება გარეშე პირის მოხვედრა. ხალხის სავალ ადგილებში ღობე გადახურულია ფეხით მოსიარულის დამცავი საფარით.
· ღობე აღიჭურვება სასიგნალო ნათურებით ან/და სიბნელეში აღქმადი მასალით/შეფერილობით; იმავე წესით შემოიღობება სადემონტაჟო ტერიტორია.
· ღამის სამუშაოს დროს მოედანი, სამუშაო უბნები, გასასვლელ-მისასვლელები სათანადოდ განათებულია.
· განსაკუთრებით საშიში ზონა გამოიყოფა დამცავი ღობით, უსაფრთხოების ნიშნებითა და წარწერებით.
· ჭები, ნათხარი გრუნტი, ლიფტის შახტები, კიბის უჯრედები და სხვა ღიობები, სადაც ჩავარდნის რისკია, იხურება ხუფით/ფარით ან შემოიღობება.
· ერთ ვერტიკალზე სამუშაოს შეთავსებისას ქვედა ადგილები იცავება ფენილით/ბადით; მასალა და კონსტრუქცია ისე განთავსდება, რომ გამოირიცხოს ჩამოცურება-ჩამოცვენა.
· ჭებსა და დახურულ სათავსებში, სადაც საშიში აირების დაგროვებაა შესაძლებელი - აირწინაღი; წყალთან სამუშაოებზე - სამაშველო საშუალებები.
· მოედანზე გამოიყოფა შრომის უსაფრთხოებაზე პასუხისმგებელი პირი; ყველა ობიექტზე - საჭირო რაოდენობის პირველადი დახმარების საშუალებები; ჩაფხუტი ყველასთვის. რამდენიმე ორგანიზაციის ერთდროული მუშაობისას - კოორდინაცია ძირითად კონტრაქტორთან.
სიმაღლეზე მუშაობა და ვარდნისგან დაცვაგან შესაკავებლად
· ვრცელდება ნებისმიერ სამუშაოზე, სადაც ≥2 მ ვარდნის რისკია.
· პრიორიტეტი: ჯერ კოლექტიური დაცვა (მოაჯირი, დამცავი ბადე, ღიობების გადახურვა), მხოლოდ შემდეგ ინდივიდუალური (აღკაზმულობა/ფიქსაცია).
· დამცავი მოაჯირი: ზედა ძელი 90-120 სმ, შუა ძელი ~50-60 სმ, ქვედა ბორტი ≥10სმ და უძლებს ≥90 კგ ჰორიზონტალურ მიწოლას.
· ინდ. ვარდნისგან დაცვის სისტემა (აღკაზმულობა, ბაგირი, ამორტიზატორი) მაგრდება საიმედო, გათვლილ ანკერზე; ვარგისიანობა მოწმდება ყოველი გამოყენების წინ.
· დაგეგმვა: წერილობითი რისკის შეფასება, უსაფრთხოების გეგმა და სამაშველო (ჩამოხსნის) გეგმა ვარდნის შემთხვევისთვის.
· ხარაჩო/კიბე/პლატფორმა - პროექტით, მდგრადი, შემოწმებული; გადახურვებზე ზღუდარი და ბორტი.
· სიმაღლეზე მომუშავეებს - სპეციალური სწავლება (საერთაშორისო მოდულებზე დაყრდნობით) და ვარდნისგან დაცვის  შემაკავებელი საშუალებების გამოყენების სწავლება.
· აკრძალულია სიმაღლეზე მუშაობა ძლიერი ქარის, ჭექა-ქუხილის, ნისლის ან მოყინვის დროს.
ღიობები, ჭები, თხრილები და დახურული/შეზღუდული სივრცე
· ყველა ღიობი (ლიფტის შახტი, კიბის უჯრედი, ჭა, შურფი, ნათხარი) იხურება ან შემოიღობება; დროებითი ხუფი დამაგრებულია გადანაცვლების საწინააღმდეგოდ.
· მიწის სამუშაოს წინ დგინდება მიწისქვეშა კომუნიკაციების (წყალი, კანალიზაცია, ელ. კაბელი, გაზსადენი) ზუსტი განლაგება; ამ ზონაში მუშაობა - პასუხისმგებელი პირის, საჭიროებისას ქსელის ოპერატორის წარმომადგენლის მეთვალყურეობით.
· თხრილის კედლების ჩაქცევის პრევენცია (ჩამაგრება/გამაგრება ან ფერდის უსაფრთხო კუთხე); ნაყარი გრუნტი - თხრილის კიდიდან მოშორებით.
· აფეთქებით დამუშავება - საამფეთქებლო სამუშაოების რეგლამენტის დაცვით.
· დახურულ/შეზღუდულ სივრცეში შესვლამდე: ჰაერის შემოწმება (ჟანგბადი, საშიში/აალებადი აირები), იძულებითი ვენტილაცია; საჭიროებისას აირწინაღი.
· შესვლა - სამუშაო ნებართვით; გარეთ მორიგე პირი, ორმხრივი კავშირი, ამოყვანის/სამაშველო საშუალება.
· ჭაში/შურფში მუშა; განათება - უსაფრთხო (დაბალი) ძაბვის.
ამწეები და ტვირთის აწევა-გადატანა
· ამწე მოწყობილობა (≥3 ტ) მოეწყობა, ექსპლუატირდება და მომსახურდება დადგენილი წესითა და მწარმოებლის ინსტრუქციით, ტვირთამწეობის გათვალისწინებით; ექვემდებარება პერიოდულ ტექნიკურ შემოწმებას; 
· მემანქანე/მესტროპე - შესაბამისი კვალიფიკაციით; 
· ტვირთის ჩაბმა - მხოლოდ ქარხნული ჩასაბმელით/სტროპით (არა თვითნაკეთით); ჩაბმის ხერხი გამორიცხავს ვარდნა-სრიალს.
· აკრძალულია ადამიანის ყოფნა აწეული/გადასაადგილებელი ტვირთის ქვეშ ან მის ზონაში.
· სამუშაო ზონა აღინიშნება გამაფრთხილებელი ნიშნებით; მონიშნულია საშიში ზონა.
· სატრანსპორტო საშუალებაზე ტვირთის დაწყობა უზრუნველყოფს მდგრადობას მოძრაობისას; ამწეთი დატვირთვისას კაბინაში ყოფნა აკრძალულია, თუ მას არ აქვს დამცავი საფარი.
· ტვირთის ხელით აწევა - დასაშვები წონის ნორმებისა და სწორი ტექნიკის დაცვით; მძიმე/განმეორებადი აწევა მაქსიმალურად მექანიზდება; მანუალურ ოპერაციებზე - რისკის შეფასება.
სამონტაჟო და გადახურვის სამუშაოები
· მონტაჟის წინ - პირობითი სიგნალის შეთანხმება მემანქანესთან; რთული მონტაჟისას (ორი ამწე, ჰაერში შემობრუნება) სიგნალს იძლევა მხოლოდ ჯგუფის უფროსი, პასუხისმგებელი საინჟინრო-ტექნიკური პერსონალის თანდასწრებით.
· კონსტრუქციის აწევა - მხოლოდ მარყუჟით/ტრავერსით; მემანქანესა და მემონტაჟეს შორის - კავშირის საშუალება.
· აკრძალულია მუშის ყოფნა გადასაადგილებელ ელემენტზე; მომდევნო იარუსი - წინა იარუსის დამაგრების შემდეგ; გადასასვლელად - ზღუდარიანი ბოგირი/ტრაპი.
· სამუშაოს შეწყვეტისას ელემენტის დატოვება დაკიდულ მდგომარეობაში აკრძალულია.
· ქარის სიჩქარის ზღვრები: სიმაღლეზე ღია ადგილებში მონტაჟი/გადახურვა წყდება ქარის ≥15 მ/წმ, ჭექა-ქუხილისა და ნისლის (შეზღუდული ხილვადობის) დროს; პანელებისა და მსგავსი კონსტრუქციების მონტაჟი წყდება ≥10 მ/წმ-ზე.
· გადახურვაზე დაშვება - მზიდი კონსტრუქციის მდგრადობის შემოწმების შემდეგ; მასალა - დადგენილ ადგილებში, გადმოვარდნისგან (მათ შორის ქარით) დაცვით; შეჩერებისას ინსტრუმენტი/მასალა მაგრდება ან აიღება.
მანქანა-მექანიზმები და სამუშაო მოწყობილობები
· ყველა მანქანა/დანადგარი/ხელსაწყო - მუშა მდგომარეობაში; ექსპლუატაცია და ტექმომსახურება მწარმოებლის წესით.
· აკრძალულია არაქარხნული (კუსტარული) დეტალის/სათადარიგო ნაწილის გამოყენება.
· მბრუნავი/დისკოიანი ნაწილები - დამცავი გარსაცმით; დამცავი ბარიერების მოხსნა მუშაობისას აკრძალულია.
· ტექმომსახურება/გაწმენდა - მხოლოდ გაჩერებულ მანქანაზე; ელექტროამძრავიანი მექანიზმის მომსახურებისას - ძაბვის უკონტროლო ჩართვის გამორიცხვა (გათიშვა/ჩაკეტვა).
· პირველადი (ექსპლუატაციაში გაშვებამდე) და პერიოდული შემოწმებები; შემოწმების ჩანაწერების წარმოება.
· ხარაჩო - სამუშაოთა წარმოების პროექტით, დატვირთვის ამტანის უნარისა და მდგრადობის გათვალისწინებით; ქარხნული ხარაჩო - მწარმოებლის ინსტრუქციით.
· მანქანის მუშა ზონაში - გამაფრთხილებელი ნიშნები; ოპერატორი - შესაბამისად მომზადებული.
ელექტროუსაფრთხოება
· გაუთვალისწინებელი ჩართვის გამორიცხვა: სამუშაოს წინ ხაზის გათიშვა, დამცველების მოხსნა, ჩაკეტვა/ნიშანდება.
· დენგამტარ კაბელთან/ხაზთან მუშაობა - მხოლოდ ძაბვის მოხსნისა და დამიწების შემდეგ; საჰაერო ხაზების მონტაჟისას - დამიწება.
· ცოცხალი ელემენტები - შემოღობილი/იზოლირებული; დროებითი გაყვანილობა - დაცული მექანიკური დაზიანებისგან, დამიწებით.
· ხელსაწყოები - დამიწებული ან ორმაგი იზოლაციით; სველ/ვიწრო პირობებში - დაბალი ძაბვა და დენგამშვები (RCD) დაცვა.
· ელექტროგადამცემი ხაზების სიახლოვეს მუშაობა - უსაფრთხო მანძილის დაცვით ან ხაზის გათიშვით.
· ელექტროტრავმა მშენებლობის წამყვან ფატალურ მიზეზებშია - საჭიროებს ცალკე პროცედურასა და კვალიფიციურ პერსონალს.
მტვერი და ქიმიური ნივთიერებები
· მტვრისებრი მასალები - დახურულ საცავში; დატვირთვა-დაცლისას გაფანტვა-გამტვერვის პრევენცია.
· დახურული სივრცე, სადაც მტვერია - იძულებითი ვენტილაცია; მუშებს - რესპირატორი.
· სამღებრო/გამხსნელ მასალებთან - ვენტილაცია ისე, რომ არ გადააჭარბოს ჰაერში ზდკ-ს; ნიტროსაღებავებთან - ცეცხლისა და ნაპერწკლის წყაროების აკრძალვა.
· მავნენნ/აფეთქებასაშიში გამხსნელები - ჰერმეტულ, მარკირებულ ტარაში; შენახვა-გამოყენება ინსტრუქციით.
· ჰაერის ხარისხის კონტროლი ზდკ-ის ნორმებთან; საჭიროებისას სასუნთქი ორგანოების დაცვა (რესპირატორი/ფილტრი რისკის შესაბამისი).
· სილიციუმის (კვარცის) მტვერი და ბიტუმის ორთქლი - ცნობილი პროფესიული რისკი; სადაც შესაძლებელია - სველი მეთოდი ან ლოკალური გაწოვა.
შემდუღება, ცხელი სამუშაო და წნევის ჭურჭელი
· შემდუღებლები - სპეცტანსაცმელი და სხვა ინდ. დაცვა (ფარი/სათვალე, ხელთათმანი); 
· აკრძალულია ღია ცის ქვეშ შედუღება წვიმის/თოვლის დროს გადახურვის გარეშე; დახურულ სათავსში - ვენტილაცია.
· გაზის ბალონები - დაცული დარტყმისა და მზის გადახურებისგან; გამთბობი ხელსაწყოდან >1 მ; ცარიელი და სავსე ცალ-ცალკე ინახება; ჟანგბადის ბალონი - ზეთის/ცხიმის გარეშე.
· აცეტილენის გენერატორი - ხალხმრავალი/გასასვლელი ადგილებიდან მოშორებით.
· აკრძალულია წნევის ქვეშ მყოფი ან საწვავით/მავნე ნივთიერებით შევსებული მილსადენის/ჭურჭლის შედუღება-ჭრა.
· წნევაზე მომუშავე ჭურჭელი - ექსპლუატაცია და შემოწმება შესაბამისი რეგლამენტით.
· ცხელი სამუშაო - სამუშაო ნებართვით; სიახლოვეს ცეცხლსაქრობი; სამუშაოს შემდეგ მეთვალყურეობა აალების გამოსარიცხად.
შენობა-ნაგებობების დემონტაჟი
· დაწყებამდე გაითიშება ქსელიდან წყალი, სითბო, გაზი, ელ. ენერგია, კანალიზაცია და ტექნოლოგიური მილსადენები.
· სადემონტაჟო ტერიტორია შემოიღობება (იგივე წესით, რაც სამშენებლო მოედანი); შესვლა - კონტროლირებადი.
· აკრძალულია ერთ ვერტიკალზე რამდენიმე იარუსის ერთდროული დემონტაჟი (ქვედა იარუსზე მომუშავეთა დასაცავად).
· აკრძალულია გადახურვაზე ისეთი კონსტრუქციის ჩამოგდება, რომელიც გადააჭარბებს მის მზიდუნარიანობას.
· მანქანა-მექანიზმები - ჩამონგრევის ზონის გარეთ, პროექტის შესაბამისად.
· სფერული/სოლ-უროთი დანგრევისას მუშები - დასანგრევი ობიექტის სიმაღლეზე მეტ მანძილზე.
· მტვრის ჩახშობა (წყლით) და მასალის უსაფრთხო გატანა.
სახანძრო უსაფრთხოება
· ობიექტი უზრუნველყოფილია პირველადი ხანძარქრობის საშუალებებით; უზრუნველყოფილია მათი ხელმისაწვდომობა და გამართულობა.
· ≥5 ჰა ტერიტორიაზე - მინიმუმ ორი, საპირისპირო მხარეებზე განთავსებული შესასვლელი (სახანძრო ტექნიკისთვის).
· წვადი/ძნელად წვადი ყალიბები - ერთდროულად დადგენილ რაოდენობაზე მეტ სართულზე არ მოეწყობა; ბეტონის სიმტკიცის მიღწევის შემდეგ ხის ყალიბი/ხარაჩო გაიტანება.
· ხარაჩო/ფიცარნაგი - წვისა და ცეცხლის გავრცელების ხელშემწყობი მასალის გარეშე.
· ცხელი სამუშაოს ზონაში - ცეცხლსაქრობი; აალებადი მასალები მოშორებით.
· ევაკუაციის გზები - თავისუფალი და მონიშნული.
ინდ. დაცვის საშუალებები და უსაფრთხოების ნიშნები
· ინდ. დაცვის საშუალებები - უფასოდ, რისკის შესაბამისად შერჩეული, გამართული და მოვლილი; პერსონალური მორგება.
· დასაქმებულის სწავლება სწორ გამოყენება-შენახვაზე; დაზიანებულის დროული ჩანაცვლება.
· ტიპები საქმის მიხედვით: თავი (ჩაფხუტი), ფეხი (დამცავი ფეხსაცმელი), თვალი/სახე (დამცავი სათვალე, სახის დამცავი ფარი), სმენა, სასუნთქი (რესპირატორი), ხელი (დამცავი ხელთათმანი), ვარდნისგან დაცვა (დამცავი აღკაზმულობა).
· ინდ. დაცვა - დაცვის იერარქიის ბოლო რგოლი; ჯერ კოლექტიური ზომები.
· უსაფრთხოების ნიშნები - ამკრძალავი, მაფრთხილებელი, მავალდებულებელი, საევაკუაციო/სამაშველო და ხანძარსაწინააღმდეგო - სტანდარტის ფერებითა და პიქტოგრამებით, ხილულ ადგილებში.
· ნიშანი არ ანაცვლებს რეალურ დაცვით ღონისძიებას - ის მხოლოდ ავსებს მას.
წყაროები
ბმულები მიუთითებს მოქმედ კონსოლიდირებულ რედაქციებზე (matsne.gov.ge).
· ორგანული კანონი „შრომის უსაფრთხოების შესახებ“ (კონს. 26/06/2025) - https://matsne.gov.ge/ka/document/view/4486188?publication=3
· „მშენებლობის უსაფრთხოების შესახებ“ (№361) - https://matsne.gov.ge/ka/document/view/2357152?publication=0
· „სიმაღლეზე მუშაობის უსაფრთხოების მოთხოვნების შესახებ“ (№477; კონს. 14/06/2024) - https://matsne.gov.ge/ka/document/view/3836869?publication=4
· „ამწე მოწყობილობების მოწყობისა და უსაფრთხო ექსპლუატაციის შესახებ“ (№429) - https://matsne.gov.ge/ka/document/view/2186131?publication=0
· ინდ. დაცვის საშუალებების გამოყენების მინიმალური მოთხოვნები (№590) - https://matsne.gov.ge/ka/document/view/5662858?publication=0
· სამუშაო მოწყობილობების გამოყენების მინიმალური მოთხოვნები (№135; ძალაშია 2025/2026) - https://matsne.gov.ge/ka/document/view/6488414?publication=0
· უსაფრთხოების/ჯანმრთელობის ნიშნების განთავსების მინიმალური მოთხოვნები (№457) - https://matsne.gov.ge/ka/document/view/5572284?publication=0
· ტვირთის ხელით აწევის მინიმალური მოთხოვნები - https://matsne.gov.ge/ka/document/view/5795140?publication=0
· წნევაზე მომუშავე ჭურჭლების უსაფრთხო ექსპლუატაცია - https://matsne.gov.ge/ka/document/view/2187974?publication=0
